tartuNLP/wikipedia-smugri-20251201 huggingface dataset:
Batmobile (yhtye)

Batmobile on alankomaalainen psychobilly-yhtye, joka perustettiin vuonna 1983. Yhtyeestä tuli nopeasti yksi lajityypin tunnetuimmista edustajista ja heitä pidetään yhtenä varhaisimmista eurooppalaisista psychobilly-yhtyeistä, jotka saavuttivat kansainvälistä suosiota. Batmobilen kokoonpano on pysynyt samana perustamisestaan lähtien: laulaja ja kitaristi Jeroen Haamers, basisti Eric Haamers ja rumpali Johnny Zuidhof.
Historia.
Batmobile sai alkunsa rockabilly-yhtyeenä, mutta he omaksuivat nopeasti rankemman ja nopeamman tyylin, joka yhdisti punk-rockin energiaa ja kauhuteemoja – tyyliä, joka tunnetaan nykyään psychobillynä. Varhaisina vuosinaan yhtye alkoi kerätä kulttisuosiota Euroopassa ja erityisesti Alankomaissa ja Saksassa. Heidän ensimmäinen merkittävä läpimurtonsa tapahtui vuonna 1985, kun he julkaisivat ensimmäisen täysipitkän albuminsa "Batmobile", joka on edelleen yksi genren klassikoista.
Yhtye saavutti suurempaa suosiota julkaisujen myötä, kuten albumit "Bail Set" ja "Bambooland", jotka nostivat heidät laajemman yleisön tietoisuuteen. Batmobilen musiikki tunnettiin nopeatempoisista kitarariffeistä, voimakkaasta slap-bassista ja humoristisista mutta kauhuteemaisista sanoituksista. 1990-luvun alkuun mennessä yhtye oli vakiinnuttanut asemansa psychobillyn johtotähtenä Euroopassa ja jatkoi kiertueitaan monissa maissa.
Musiikillinen tyyli ja vaikutus.
Batmobilen musiikkityyli yhdistää klassisen rockabillyn energisen punkin kanssa, luoden tunnusomaisen psychobilly-soundin, joka yhdistää nopeasti soitetut kitarariffit, slap-bassin ja rumpujen voimakkaan, ajoittain jopa aggressiivisen rytmin. Yhtyeen kappaleet sisältävät usein teemoja kauhusta ja mustasta huumorista, mikä on keskeinen osa psychobilly-genren estetiikkaa. Batmobilen vaikutteet tulevat klassisista rockabilly- ja rock 'n' roll -artisteista, kuten Gene Vincent ja Eddie Cochran, mutta myös punkin edustajista kuten Ramones ja The Cramps.
Yhtyeen vaikutus näkyy monissa muissa psychobilly-yhtyeissä, erityisesti Euroopassa, ja heitä pidetään usein lajityypin pioneerina. Batmobilen musiikillinen tyyli ja energinen live-esiintyminen ovat inspiroineet useita muita bändejä, jotka ovat seuranneet heidän jalanjälkiään.
Diskografia.
Yhtyeen diskografia on laaja, ja he ovat julkaisseet useita studioalbumeja sekä kokoelmalevyjä. Muutamia merkittäviä albumeita ovat:
Demented Are Go

Demented Are Go on brittiläinen psychobilly-yhtye, joka perustettiin Cardiffissa, Walesissa, 1980-luvun alussa. Yhtye on tunnettu raivokkaasta musiikkityylistään ja provokatiivisista esiintymisistään, ja siitä tuli nopeasti yksi psychobilly-skenen tunnetuimmista ja pitkäikäisimmistä yhtyeistä. Demented Are Go on julkaissut useita albumeita ja kiertänyt laajalti niin Euroopassa kuin muuallakin.
Historia.
Demented Are Go perustettiin alun perin vuonna 1982 Cardiffissa, ja sen alkuperäisiin jäseniin kuuluivat laulaja Mark “Sparky” Phillips ja kitaristi Ant Thomas. Yhtyeen varhainen kokoonpano alkoi herättää huomiota omaperäisellä tyylillään, jossa yhdistettiin punkin ja rockabillyn elementtejä sekä kauhu- ja goottiteemoja. Vuonna 1984 yhtye esiintyi ensi kertaa tunnetussa klubissa Lontoossa, ja tämä keikka auttoi heitä saamaan kulttimaineen psychobilly-fanien keskuudessa.
Demented Are Gon ensimmäinen albumi, "In Sickness &amp; In Health", julkaistiin vuonna 1986. Se sai hyvän vastaanoton psychobilly-skenessä, ja yhtyeestä tuli pian tunnettu intensiivisistä ja kaoottisista live-esiintymisistään. Tämän jälkeen julkaistiin "Kicked Out of Hell" vuonna 1988, ja siitä tuli klassikko, joka vakiinnutti Demented Are Gon paikan psychobilly-musiikin johtotähtenä.
Yhtyeen ura ei ole kuitenkaan ollut ilman haasteita. Mark “Sparky” Phillips on kamppaillut henkilökohtaisten ongelmien kanssa, ja tämä on johtanut useisiin kokoonpanomuutoksiin sekä bändin lyhytaikaisiin taukoihin. Haasteista huolimatta Demented Are Go on jatkanut musiikin tekemistä ja kiertueitaan. Heidän tuotantonsa on sisältänyt monia genren klassikoita, ja he ovat saavuttaneet uskollisen fanikunnan ympäri maailman.
Musiikillinen tyyli ja vaikutus.
Demented Are Gon musiikkia luonnehtivat voimakkaat kitarariffit, aggressiivinen slap-bass ja Phillipsin erityinen laulutyyli, joka on usein rosoinen ja uhmakas. Yhtye on tunnettu synkästä ja karkeasta äänimaailmastaan, ja heidän kappaleensa sisältävät usein viittauksia kauhuun, väkivaltaan ja mustaan huumoriin. Tämä tyyli on vakiinnuttanut heidän paikkansa psychobilly-genressä ja tehnyt heistä suunnannäyttäjiä.
Demented Are Go on vaikuttanut merkittävästi psychobilly-musiikkiin ja inspiroinut monia muita yhtyeitä. Heidän tyylinsä on myös ollut omaperäistä siinä mielessä, että se on saanut vaikutteita punkin lisäksi myös bluesista ja garagerockista, mikä tekee heidän musiikistaan erityisen monikerroksista.
Uno Svenningsson

Uno Svenningsson (s. 1. heinäkuuta 1959) on ruotsalainen laulaja-lauluntekijä ja kitaristi. Hän on tullut tunnetuksi vuonna 1984 perustetun Freda'-yhtyeen laulajana. Yhtye hajosi vuonna 1993 ja Svenningsson siirtyi soolouralle. Freda' teki paluun vuonna 2010 julkaisemalla "Ett mysterium" -albumin.
Svenningsson on kotoisin Gnosjöstä. Hän on osallistunut Melodifestivaleniin kahdesti, vuosina 2007 ja 2016. Lisäksi vuonna 2019 hän oli mukana tekemässä Martin Stenmarckin kilpailukappaletta.
Cooperative Baptist Fellowship

Cooperative Baptist Fellowship (lyh. CBF) on yhdysvaltalainen baptistien kirkkojen, laitosten ja yksilöiden verkosto. Järjestö on perustettu vuonna 1991 ja se korostaa erityisesti baptisteille omaleimaisia periaatteita, kuten yleistä pappeutta, kirkon ja valtion erottamista sekä paikalliskirkkojen autonomiaa. CBF ilmoittaa tehtäväkseen Kristuksen toivon leivttämisen. CBF:n kuuluvia yksilöitä kutsutaan usein ”maltillisiksi” tai ”progeressiivisiksi” baptisteiksi.
Törestorp

Törestorp on taajama Gnosjön kunnassa Jönköpingin läänissä Smålandin historiallisessa maakunnassa Ruotsissa. Taajamassa oli 274 asukasta vuonna 2021.
Ernst Torulf

Ernst Torulf (1872–1936) oli ruotsalainen arkkitehti. Hän teki yhteistyötä Ivar Tengbomin kanssa, heidän tunnetuin työnsä on Boråsin raatihuone. Lisäksi Torulf suunnitteli itse muun muassa Göteborgin postitalon.
Arnarulunnguaq

Arnarulunnguaq (1896 Qaanaaq – 2. lokakuuta 1933 Qaanaaq) oli grönlantilainen inuittinainen, joka osallistui oppaana Knud Rasmussenin viidennelle tutkimusmatkalle vuosina 1921–1924. Hänen miehensä Iggiannguaq, jonka oli myös tarkoitus osallistua, kuoli juuri ennen lähtöä keuhkokuumeeseen, mutta Arnarulunnguaq päätti surustaan huolimatta lähteä matkaan. Retkikunnan saavuttua Hudsoninlahdelle suurin osa osallistujista kääntyi takaisin, mutta Arnarulunnguaq ja hänen serkkunsa Qaavigarsuq Miteq jatkoivat Rasmussenin kanssa koiravaljakolla Luoteisväylän läpi Beringinsalmelle. Matka oli sääolosuhteiltaan äärimmäisen vaikea, ja Arnarulunnguaq teki seurueen kannalta elintärkeää työtä muun muassa laittamalla ruokaa ja pitämällä huolta vaatteista. Alaskasta seurue palasi Yhdysvaltojen kautta Tanskaan, jonne he saapuivat vuonna 1924. Kööpenhaminassa Arnarulunnguaqilla todettiin vakava tuberkuloosi, josta hän ei saamastaan hoidosta huolimatta koskaan täysin parantunut ja joka aiheutti hänen ennenaikaisen kuolemansa vuonna 1933. Tätä ennen hän oli ehtinyt palata Grönlantiin vuonna 1925 ja mennyt naimisiin Karl Pearyn kanssa, joka oli Robert Pearyn poika.
Vuonna 2028 käyttöön otettavissa uusissa tanskalaisissa seteleissä on yhtenä kuva-aiheena Arnarulunnguaq.
Matei Gheorghiu

Matei Gheorghiu (s. 1984 Bukarest) on romanialais-suomalainen säveltäjä.
Gheorghiu sai kandidaatin arvon Bukarestin kansallisesta musiikkiyliopistosta, jossa häntä opettivat Nicolae Coman, Dan Dediu ja Octavian Nemescu. Maisteriopintonsa hän suoritti Sibelius-Akatemiassa Tapio Tuomelan johdolla. Gheorghiu oli Korvat auki -järjestön puheenjohtaja vuosina 2011–2015. Vuonna 2016 hän aloitti tohtoriopinnot Sibelius-Akatemiassa opettajanaan Veli-Matti Puumala.
Gheorghiun teoksia on esitetty Romaniassa, Suomessa, Ruotsissa, Tanskassa, Islannissa, Norjassa, Saksassa, Itävallassa, Isossa-Britanniassa, Alankomaissa, Virossa ja Kanadassa. Gheorghiu tuli useita kertoja valituksi Ung Nordisk Musik -festivaalille. Hänen yhteistyökumppaneitaan ovat olleet muiden muassa Avanti!, defunensemble, Zagros Ensemble, Norrköpingin sinfoniaorkesteri ja Radion sinfoniaorkesteri.
Vuonna 2024 Gheorghiu voitti Uuno Klami -sävellyskilpailun pianokonsertollaan "From the Village of Nowhere" (2018).
Universal Edition

Universal Edition on itävaltalainen nuottikustantamo, joka sai alkunsa useiden yksityisyritysten yhdistyessä Wienissä vuonna 1901. Siitä tuli yksi keskeisistä 1900-luvun musiikin kustantajista. Se tuli tunnetuksi varsinkin aikansa musiikin edistämisestä.
Universal Editionin perustajat olivat kustantajat Josef Weinberger, Bernhard Herzmansky ja Adolf Robitschek. Universal Edition osti vuonna 1904 müncheniläisen Josef Aiblin kustantamon. Tämän myötä se alkoi julkaista Richard Straussin teoksia. Myös muita yrityksiä liitettiin Universal Editioniin. Emil Hertzkan noustessa kustantamon johtoon vuonna 1907 toiminnan keskiöön tuli uuden musiikin kustantaminen. Alfred Kalmus aloitti toiminnan Universal Editionissa vuonna 1909 ja perusti Universal Edition Londonin vuonna 1937. Kalmusin liityttyä Universal Editioniin se kustansi muiden muassa Frederick Deliuksen, Béla Bartókin, Gustav Mahlerin, Arnold Schönbergin, Anton Webernin, Alexander von Zemlinskyn, Karol Szymanowskin ja Leoš Janáčekin partituureja. Universal Edition oli myös Heinrich Schenkerin musiikin pääasiallinen kustantaja vuosina 1901–1924 ja 1932–1935. Natsi-Saksassa juutalaisena pidetty Universal Edition arjalaistettiin, ja suuri osa sen nuoteista takavarikoitiin.
Toisen maailmansodan jälkeen Universal Edition on kustantanut muiden muassa Luciano Berion, Harrison Birtwistlen, Pierre Boulez’n, Luigi Dallapiccolan, Gottfried von Einemin, Mauricio Kagelin, György Kurtágin, György Ligetin, Dmitri Šostakovitšin ja Karlheinz Stockhausenin teosten nuotteja. Darmstadtin koulukunnan innoittamana Universal Edition perusti vaikutusvaltaisen "Die Reihe" -lehden.
Mons-Christian Ehrström

Mons-Christian Ehrström (13. syyskuuta 1905 Helsinki – 6. toukokuuta 1950 Helsinki) oli suomalainen lääkäri, joka sai professorin arvonimen.
Henkilöhistoria.
Ehrströmin vanhemmat olivat professori Robert Ehrström ja Eugenie Aurora (Lilli) Frassetti. Hänen puolisonsa vuodesta 1934 oli Inga Brita Sundberg. Ehrström tuli ylioppilaaksi Nya Svenska Läroverketistä 1922 ja valmistui lääketieteen kandidaatiksi 1926 ja lisensiaatiksi 1932. Lääketieteen ja kirurgian tohtoriksi hän väitteli 1935. Ehrström oli Kivelän sairaalan sisätautiosaston apulaislääkäri 1935–1941 ja kolmannen sisätautiklinikan apulaisopettaja 1941–1944. Marian sairaalan klinikan apulaisopettaja hän oli 1944–1947 ja sen sisätautiosaston alilääkäri 1947–1950. Hän oli myös Helsingin yliopiston sisätautiopin dosentti vuodesta 1936. Ehrström teki pitkän tutkimusmatkan Grönlantiin 1948–1949. Hän julkaisi väitöskirjansa ohella tutkimuksia munuaistaudeista ja neurooseista. Professorin arvonimen Ehrström sai 1950.
Eesti Laul 2015

Eesti Laul 2015 oli Virossa järjestetty laulukilpailu, jossa valittiin Viron edustaja Eurovision laulukilpailuun 2015. Kilpailu koostui kahdesta semifinaalista ja finaalista. Kilpailuun lähetettiin 219 ehdotusta, joista 20 kappaletta valittiin kilpailuun. Kilpailijat julkaistiin 4. joulukuuta 2015.
Semifinaalit kilpailtiin 7. ja 14. helmikuuta ERR:n studiossa Tallinnassa. Kummassakin semifinaalissa puhelinäänestäjät ja raati äänestivät yhdessä viisi kappaletta finaaliin.
Finaali kilpailtiin 21. helmikuuta Nordea-konserttihallissa Tallinnassa. Finaali pidettiin kaksikierroksisena. Ensimmäisellä kierroksella puhelinäänestäjät ja raati äänestivät kolme kappaletta superfinaaliin. Superfinaalissa voittaja valittiin puhelinäänestyksellä. Kilpailun voitti duo Elina Born &amp; Stig Rästa kappaleella "Goodbye to Yesterday".
Kilpailun kulku.
Ensimmäinen semifinaali.
Ensimmäinen semifinaali kilpailtiin 7. helmikuuta.
Toinen semifinaali.
Toinen semifinaali kilpailtiin 14. helmikuuta.
Finaali.
Finaali kilpailtiin 21. helmikuuta.
La Trinité

La Trinité ("Kolminaisuus") voi tarkoittaa seuraavia:
Teemu Hytönen

Teemu Hytönen (s. 15. elokuuta 2002 Lempäälä) on suomalainen jalkapalloilija, joka edustaa Veikkausliigassa pelaavaa Tampereen Ilvestä. Pelipaikaltaan Hytönen on hyökkääjä. Hän pelaa myös Suomen alle 21-vuotiaiden jalkapallomaajoukkueessa.
Hytönen aloitti jalkapallon pelaamisen 5-vuotiaana Viialan Peli-Veikoissa, josta siirtyi 10-vuotiaana Valkeakosken Nappulaliigaan ja 11-vuotiaana Valkeakosken Hakan junioreihin. Suurimman osan juniorivuosistaan Hytönen vietti Tampereen Ilveksessä, jossa hän pelasi 12-vuotiaasta asti. Ilveksen kasvatti aloitti Veikkausliigauransa Vaasan Palloseuran riveissä, jonne hän siirtyi kesken kauden 2022. Aluksi hän pelasi seuran Kolmosessa pelanneessa kakkosjoukueessa. Lisäksi hän kävi lainalla kaudella 2023 Kakkosessa pelanneen Närpiön Kraftin riveissä. Hytönen pelasi ensimmäiset minuuttinsa Veikkausliigassa 19.10.2022 Turussa Interiä vastaan. Ensimmäisen kerran avauskokoonpanossa 6. huhtikuuta 2024 kauden avauksessa. Kaudesta 2024 tulikin Hytöselle menestyksellinen, sillä hän oli VPS:n vakiokokoonpanossa ja oli kauden toiseksi paras maalintekijä seitsemällä maalillaan.
Menestyksekkään kauden 2024 päätteeksi Hytönen solmi 2-vuotisen sopimuksen kasvattajaseuransa Tampereen Ilveksen kanssa.
Akinobu Okada

Akinobu Okada (; s. 25. marraskuuta 1957) on entinen japanilainen baseballpelaaja.
Hän syntyi Osakassa, ja pelasi vuosina 1980–1993 japanilaisessa Hanshin Tigers -joukkueessa.
Hanna Leivonniemi

Hanna Leivonniemi (s. 1973) on suomalainen tv- ja elokuvakäsikirjoittaja sekä toimittaja. Hän on käsikirjoittanut pääasiassa draamaa. Leivonniemi on ollut pääkäsikirjoittajana Kotka 10 -tv-sarjassa sekä Syke-sairaalasarjassa. Hän on opiskellut Tampereen yliopistossa toimittajaksi ja Helsingin yliopistossa kotimaista kirjallisuutta ja suomen kieltä. Leivonniemi on opettanut käsikirjoittamista Turun Taideakatemiassa ja journalismia Haaga-Helia-ammattikorkeakoulussa. Hän on kotoisin Porista.
Jeanne Gang

Jeanne Gang (s. 19. maaliskuuta 1964 Belvidere, Illinois, Yhdysvallat) on yhdysvaltalainen arkkitehti. Hänet tunnetaan työstään vihreän arkkitehtuurin kehittämiseksi ja on käyttänyt työssään erilaisia kestäviä tekniikoita, kuten kierrätysmateriaaleja.
Gangin uran merkittävin työ on ollut 82-kerroksinen Aqua Chicagossa. Se oli valmistuessaan korkeimpia naisen suunnittelemia rakennuksia.
Tausta.
Gang syntyi ja kasvoi pienessä Belvideren kylässä Illinois’n osavaltiossa. Hänen isänsä oli menestynyt insinööri. Jeanne valmistui Illinoisin yliopistosta, Urbana-Champaignista arkkitehtuurin kandidaatiksi vuonna 1986. Muutaman vuoden kuluttua hän opiskeli ETH Zürichissä Sveitsissä kaupunkisuunnittelua. Hän valmistui vuonna 1993 arkkitehtuurin maisteriksi Harvardin yliopistosta ja työskenteli seuraavat pari vuotta alankomaalaisarkkitehti Rem Koolhaasin arkkitehtitoimistossa Office for Metropolitan Architecturessa. Hän perusti oman arkkitehtitoimistonsa Studio Gangin vuonna 1997.
Ura.
Gang nimitettiin Chicagossa sijaitsevan Aquan pääarkkitehdiksi vuonna 2004. Rakennuksen katolla oli sen valmistumisen aikoihin yksi Chicagon suurimmista viherkatoista. Siitä tuli nopeasti Studio Gangin merkittävin projekti, mutta myös useita muita projekteja oli kehitteillä pääasiassa Chicagon alueella. Näihin lukeutuvat muun muassa eräs silta sekä näyttely- ja koulutusrakennukset. Gang palkittiin vuonna 2009 Emporis Skyscraper Award -palkinnolla vuoden parhaasta uudesta pilvenpiirtäjästä.
Gang sai merkittävästi kysyntää 2010-luvulla. Se suunnitteli Chicagoon muun muassa puistoksi tarkoitetun Northerly Island -niemen ja useita asuinkäyttöön tarkoitettuja tornitaloja Chicagon yliopiston lähelle. Gang on suunnitellut 2020-luvulla useita pilvenpiirtäjiä muun muassa San Fransiscoon, Honoluluun ja Brooklyniin. Hän oli osana kahden museon, Arkansas Museum of Fine Artsin ja American Museum of Natural Historyn laajennusprojekteja vuonna 2023.
Alliance Defending Freedom

Alliance Defending Freedom on vuonna 1994 Yhdysvalloissa perustettu, sittemmin kansainvälisesti toiminut kristillinen järjestö. Sen tavoitteita ovat olleet uskonnonvapauden edistäminen ja uskonnollisten konservatiivien etujen turvaaminen. Alliance Defending Freedom oli voittanut vuoteen 2023 mennessä viisitoista tapausta Yhdysvaltain korkeimmassa oikeudessa. Näihin kuuluu Dobbs vastaan Jackson Women’s Health Organization, joka kumosi abortin liittovaltiollisesti sallineen Roe vastaan Wade -ratkaisun. Southern Poverty Law Center pitää Alliance Defending Freedomia viharyhmänä.
Alliance Defending Freedomia oli 31. tammikuuta 1994 perustamassa kolmisenkymmentä kristillisen oikeiston vaikuttajaa, jotka pyrkivät “puolustamaan uskonnonvapautta ennen kuin on liian myöhäistä”. Alkuperäinen nimi oli Alliance Defense Fund; nykyinen nimi otettiin käyttöön vuonna 2012. Oikeuskäsittelyiden lisäksi Alliance Defending Freedom on tukenut kristittyjen koulutusta juristeiksi, hallinnollisiin tehtäviin ja liiketoimintaan muiden muassa Young Lawyers Academy - ja Areté Academy -hankkeidensa kautta. Alliance Defending Freedomin pitkäaikaisena puheenjohtajana toimi Alan Sears tammikuuhun 2017 saakka. Häntä seurasi baptistipappi Michael Farris.
Alliance Defending Freedom sai neuvoa-antavan aseman YK:ssa vuonna 2010. Samana vuonna se hyväksyttiin Euroopan unionin "Transparency Registeriin", mikä mahdollisti järjestölle vaikuttamisen Euroopan unionin instituutioiden politiikkaan. Järjestö on toiminut aktiivisesti ainakin Romaniassa. Sen kansainvälisen siiven päämaja sijaitsee Wienissä. Lisäksi sillä on Yhdysvaltain ulkopuolisia toimistoja Méxicossa, Brysselissä, Lontoossa, New Delhissä, Genevessä ja Strasbourgissa.
Suhtautuminen seksuaali- ja sukupuolivähemmistöjen oikeuksiin.
Vuonna 2003 Alliance Defending Freedom vastusti korkeimman oikeuden päätöstä, jonka mukaan homoseksuaalisten tekojen kieltäminen oli perustuslain vastaista. Texasissa voimassa ollutta homoseksuaaliset suhteet kieltänyttä lakia järjestö perusteli kansanterveydellä. Sittemmin Alliance Defending Freedom on vastustanut samaa sukupuolta olevien avioliittoja, joille sen mukaan homoseksuaalisten tekojen laillistaminen on raivannut tietä. Järjestö on tukenut myös Belizessä ja Intiassa aiemmin voimassa olleita homoseksin kieltäneitä rikoslain pykäliä. Se on vastustanut sellaisia koulukiusaamisen vastaisia aloitteita, joissa on pyritty suojelemaan seksuaali- ja sukupuolivähemmistöihin kuuluvia opiskelijoita.
Donald Trumpin presidentiksi valinnan (2016) jälkeen Alliance Defending Freedomista tuli yksi eniten hallinnon politiikkaan seksuaali- ja sukupuolivähemmistöjen oikeuksien suhteen vaikuttaneista ryhmittymistä. Järjestö on tavoitellut uskonnollisia vapautuksia syrjintäsuojasta ja pyrkinyt vähentämään transsukupuolisten oikeuksia. Alliance Defending Freedomin juristit ovat edustaneet oikeustapauksissa eheytyshoitojen järjestäjiä.
Ismo – Maailman hauskin ulkopuolinen

Ismo – Maailman hauskin ulkopuolinen on suomalainen dokumenttielokuva stand up -koomikko Ismo Leikolasta. Elokuva tuli ensi-iltaan marraskuussa 2024.
Elokuva käy läpi Leikolan elämää ja uraa lapsuudesta Yhdysvaltain vuosiin asti. Elokuva kertoo, miten Leikolasta tuli Suomen menestynein stand up -esiintyjä ja ympäri maailmaa saleja loppuunmyyvä supertähti.
Elokuvan ovat ohjanneet Saku Pollari ja Ilkka Hynninen ja käsikirjoittaneet Riku Suokas, Johanna Tohni ja Ismo Leikola. Elokuvan on tuottanut ICS Nordic ja sen levittää ja markkinoi elokuvateattereihin SF Studios.
"Ismo – Maailman hauskin ulkopuolinen" nousi marraskuun lopulla elokuvateattereissa vuoden 2024 katsotuimmaksi kotimaiseksi dokumenttielokuvaksi yli 15 000 katsojalla.
Arsenatso III

Arsenatso III (C22H18As2S2N4O14) on arsoni- ja sulfonihappoihin sekä atsoväreihin kuuluva aromaattinen orgaaninen yhdiste. Yhdistettä käytetään analyyttisen kemien reagenssina määritettäessä useiden metalli-ionien pitoisuuksia.
Ominaisuudet, valmistus ja käyttö.
Huoneenlämpötilassa arsenatso III on violetinpunaista tai vihreää kiteistä ainetta. Yhdiste liukenee veteen, emäksiin ja lisäksi etanoliin. Happamissa oloissa liuokset ovat punaisia, ja muuttuvat pH:n noustessa violeteiksi. Arsenatso III muodostaa kelaatteja muun muassa maa-alkalimetallien, harvinaisten maametallien, zirkoniumin, uraanin, toriumin ja plutoniumin kanssa. Kelaateissa metallit koordinoutuvat arsonihappo- ja fenoliryhmien happiatomeihin ja diatsoryhmien typpiatomeihin. 
Arsenatso III:a valmistetaan arsaniilihapon diatsoniumsuolan ja kromotrooppihapon atsokytkentäreaktiolla kalsiumkloridin läsnä ollessa.Yhdistettä käytetään myös natriumsuolana.
Arsenatso III:a käytetään muun muassa elimistön kalsiumpitoisuuden määrittämiseen. Muita aineen avulla määritettäviä metalli-ioneja ovat esimerkiksi harvinaiset maametallit, uraani, torium, zirkonium, kadmium ja sinkki. Määritys voidaan tehdä kompleksometrisesti tai spektrofotometrisesti.
Tristan (nimi)

Tristan on alkujaan englantilainen ja ranskalainen miehen etunimi. Nimi on todennäköisesti muunnos kelttiläisestä nimestä "Drustan", joka on diminutiivimuoto "kovaa ääntä" ja "levottomuuksia" merkitsevästä nimestä "Drust". Nykyisessä muodossaan nimi Tristan esiintyi ensimmäisen kerran Ranskassa 1100-luvulla, ja sen muotoutumiseen vaikutti mahdollisesti myös ranskan kielen "surullista" tarkoittava sana "triste". Laajalti tunnetuksi nimen on tehnyt keskiaikainen taru Tristanista ja Isoldesta. Myöhemmin Tristan mainitaan myös yhtenä kuningas Arthurin tarinoihin liittyvistä pyöreän pöydän ritareista.
Nykyään nimi Tristan on jonkin verran käytössä Suomessa. Lokakuuhun 2025 mennessä se oli annettu noin 500 henkilölle, jotka melkein kaikki ovat syntyneet vuoden 1970 jälkeen. Vuodesta 2025 lähtien Tristanin nimipäivä on suomenruotsalaisen kalenterin mukaan 31. lokakuuta. Nimi sijoitettiin tälle päivälle, joka ennestäänkin on ollut Arturin nimipäivä, koska tarujen Tristan oli yksi kuningas Arthurin palvelijoista.
General Association of General Baptists

General Association of General Baptists () on yhdysvaltalainen baptistiliike, joka edustaa arminiolaisen baptismin periaatteita ja 1800-luvun keskiläntisiä perinteitä. Liikkeen nimitys ”yleinen” juontaa juurensa näkemykseen, jonka mukaan Kristus kuoli tehdäkseen pelastuksen mahdolliseksi kaikille, jotka tekevät vapaan tahdon valinnan sen vastaanottamisesta. 
Liike perustettiin vuonna 1823, kun Benoni Stinson (1789–1869) järjesti Liberty Churchin Indiana eteläosassa. Stinson kyseenalaisti erityisesti Indianassa, Illinoisissa ja Kentuckyssa vallinnutta kalvinismia. Vuonna 1870 perustettiin järjestö "General Association of General Baptists", joka kokosi yhteen General Baptist -seurakunnat yhteistyöhön.
General Association of Regular Baptist Churches

General Association of Regular Baptist Churches (lyh. GARBC) on yhdysvaltalainen baptistikirkkojen järjestö, joka toimii erityisesti evankelioimisen, kristillisen lähetystyön ja kristillisen fundamentalismin piirissä kirkollisen tapahtuvaan kirkolliseen yhteistyöhön. Liike sai alkunsa 1920-luvulla Pohjoisen baptistikonvention piirissä tapahtuneesta konservatiivisesta liikehdinnästä, kun kirkon tunnustus kääntyi kohti liberaalia modernismia.
Konservatiivit perustivat enismmäisenä baptististisen raamattuliiton vuonna 1923, joka lakkautettiin kun GARBC aloitti toimintansa vuonna 1932. GARBC:n perustajia olivat 22 baptistikirkkoa. Nimitys ”tavalliset baptistit” heijastaa baptistien keskuudessa esiintynyttä huolta baptistisen opin säilymisestä kirkon erimielisyyksien keskellä. GARBC:n jäsenkirkot edustavat konservatiivista teologista tulkintaa kristinuskosta. Jäsenkirkot eivät osallistu yhteistyöhön liberaalien kirkkokuntien kanssa. Vuonna 2005 järjestöön kuului yli 130 000 jäsentä ja lähes 1 400 seurakuntaa. Kirkon päätoimipaikka sijaitsee Illinoisin Schaumburgissa.
Riippumattomat baptistit

Riippumattomat baptistit () on käsite, joka annetaan erilaisille baptistisille ryhmille ja seurakunnille, jotka ovat hylänneet kirkkokuntien hierarkian, edistävät paikallisen seurakunnan autonomiaa, ovat teologialtaan yleensä fundamentalistisia ja liittyvät toisiinsa ensisijaisesti erilaisten yhteisöjen välillä, jotka perustuvat yleensä samanhenkisten pastoreiden osallisuuteen. Riippumattomien baptistikirkkojen suurin vahvuus on erityisesti eteläisissä ja keskilännen osavaltioissa Yhdysvalloissa. Jotkut riippumattomat baptistit ovat yhteydessä myös seurakuntaistutuksiin sekä ensimmäisiin 1940-luvun megakirkkoihin.
Toiset riippumattomat seurakunnat ovat aloittaneet jonkun kirkkokunnan jäsenenä, mutta ovat sittemmin eronneet näistä organisaatioista opillisten kysymysten, kirkollisen kurinpidon tai kirkkokunnan organisaation, erityisesti epäraamatullisena pidetyn lähetysneuvoston vuoksi. Toiset taas ovat alusta pitäen itsenäisiä, pastorivetoisia seurakuntia, joista on tullut kirkkojen kannalta keskeisiä henkilöitä.
Lott Carey Baptist Foreign Mission Convention

Lott Carey Baptist Foreign Mission Convention (lyh. Lott Carey) on yhdysvaltalainen, vuonna 1897 perustettum afroamerikkalaisten baptistien kirkkokunta. Baptistikonventti perustettiin aluksi nimellä "Lott Carey Baptist Foreign Mission Society" ja konventiksi vuonna 1903. Järjestön tarkoituksena oli alun perin mahdollistaa afroamerikkalaisten kristillinen todistus Afrikassa, varmistaa lähetystyön taloudelliset resurssit sekä sitoutua rotujen väliseen kumppanuuteen. Järjestön perustajat nimesivät järjestön pastori Lott Careyn kunniaksi. Järjestö on nykyisin maailman johtava afroamerikkalaista perintöä edustava lähetysjärjestö.
Arete (jumalatar)

Arete (, ”Hyve”) oli kreikkalaisessa mytologiassa hyveen jumalatar ja henkilöitymä.
Ksenofonin teoksessa "Muistelmia" Arete ('hyve') ja Kakia ('pahe') saapuivat Herakleen luo tarjoten valintaa urhean tai yltäkylläisen elämän väliltä.
Arete

Arete (, ”hyve”, tai ) voi viitata seuraaviin:
29. sotasairaala

29. sotasairaala (29.SotaS) toimi Seinäjoella talvi- ja jatkosodan aikana.
A-osastot ja sairaalat oli tarkoitettu kirurgisille potilaille, joiden hoitoon tarvittiin leikkaussalia, röntgeniä ja laboratoriota. B-osastoilla hoidettiin lievemmin haavoittuneita ja järjestettiin kirurgisten potilaiden kuntoutus. Lisäksi siellä hoidettiin sisätautien potilaita ja tartuntatauteja sairastavia. 
Talvisota.
Talvisodan aikana 29. sotasairaala toimi psyykkisesti sairastuneiden sotilaiden hoitopaikkana. Sotasairaalassa hoidettiin myös esimerkiksi raajoihin haavoittuneita ja paleltumia saaneita sotilaita. Suomen Punainen Risti oli perustanut 1920-luvun lopulla sairaanhoitajareservin, johon liittyminen oli vapaaehtoista. Reserviin kuului koulutuksen saaneita sairaanhoitajia. Sodan aikana he työskentelivät esimerkiksi sotasairaaloissa. Sotasairaalassa työskenteli myös lottia, jotka olivat käyneet lääkintälottakurssin. Sairasjunat toivat haavoittuneita sotilaita rintamalta. Junan saavuttua tehtiin töitä yhtäjaksoisesti kunnes vimeinenkin haavoittunut oli pesty ja saatu omaan vuoteseen. 
Jatkosota.
Kesäkussa 1941 liikekannallepanon yhteydessä Törnävän sairaalaan perustettiin 29. sotasairaalan 112 potilaspaikkaa psykiatrisille potilaille. Potilaspaikkojen määrä oli liian pieni ja toimintaa laajennettiin siviilipotilaiden hoitoon varattuihin tiloihin, joka aiheutti tilan ahtautta.
29. sotasairaalan toiminta määrättiin 24. heinäkuuta 1942 päämajan lääkintäosaston antamalla määräyksellä lopetettavaksi. 29. sotasairaalan väliaikainen lopettaminen peruutettiin 21.marraskuuta 1942 annetulla uudella määräyksellä ja samalla määrättiin perustettavaksi seuraavat jaossairaalat. Muut sairaansijat jäivät muiden potilaiden käyttöön:
Päällikkölääkärinä toimi lääkintäeverstiluutnantti M.I Kantele. Talouspäällikkönä toimi pankinjohtaja, vääpeli Yrjö Tamminen. Ylihoitajana toimivat Annikki Varesmaa, Doris Jalo ja Siiri Kilpiä. Lääkäreiden lisäksi sairaalassa työskenteli myös pappeja sekä sairaala-apteekin toiminnasta vastasi apteekkari. Jatkosodan aikana Suomen Punainen Risti perusti apusisarjärjestön, jonka jäsenet työskentelivät sairaanhoitajien apuna.
Saku Pollari

Saku Pollari (s. 11. maaliskuuta 1977 Nokia) on suomalainen dokumenttiohjaaja, kuvaaja ja leikkaaja. Hän on ohjannut muun muassa dokumenttielokuvat "Ismo – Maailman hauskin ulkopuolinen" (2024), "Eput" (2016), "Sielunpelastajat" (2010) ja "Kansalainen Jussila" (2006).
Pollari on opiskellut audiovisuaalista tuotantoa Outokummun ammattikoulussa.
Sospel

Sospel on kunta Kaakkois-Ranskassa Alpes-Maritimesin departementissa Provence-Alpes-Côte d’Azurin alueella. Se sijaitsee Bévérajoen varrella, noin 41 kilometriä Nizzan kaupungista koilliseen.
Bévérajoen ylittävä puukantinen silta mainitaan ensimmäisen kerran kirjallisena vuonna 1217. Vuonna 1522 rakennettiin nykyinen kivisilta, jossa on kaksi holvikaarta sekä niiden välissä oleva torni. Tornissa kerättiin joen ylittäviltä kulkumaksu. Siltaa pitkin kuljetettiin muulien vetämillä vaunuilla suolaa ja muita tavaroita Nizzan ja Piemonten välillä. Saksalaiset tuhosivat tornin vuonna 1945, mutta se rakennettiin uudelleen vuonna 1952.
Kunnan keskustassa oleva Saint-Michelin katedraali on rakennettu vuosina 1641-1762. Vanhasta 1200-luvun kirkosta on jäljellä vain kellotorni. Tyyliltään kirkko edustaa barokkia.
Trade Air

Trade Air on kroatialainen vuonna 1994 perustettu lentoyhtiö.
Suomessa Trade Air on operoinut lentoja ainakin Helsinki-Vantaan lentoasemalta Kosovon Pristinaan.
National Missionary Baptist Convention of America

National Missionary Baptist Convention of America (lyh. NMBCA) on pääosin afroamerikkalainen baptistinen kirkkokunta, joka perustettiin vuonna 1988 National Baptist Convention of Americassa syntyneiden erimielisyyksien seurauksena, jotka koskivat kirkkokunnan kustantamon toimintaa. NMBC:n perustajat kannattivat "National Baptist Publishing Hosuen" autonomiaa ja itsenäistä johtokuntaa. Kirkkokunnan perustava kokous pidettiin marraskuussa 1988. Kirkkokunnan kustantamo tunnetaan nykyisin nimellä "R. H. Boyd Publishing Company".
Kannatusalueet.
NMBCA:n suhteellisesti vahvimpia kannatusalueita osavaltioittain ovat Mississippi, Arkansas, Tennessee, Alabama ja Indiana. Yksittäisistä kaupungeista vahvimpia ovat Columbus, Magnolia, West Point, Hope ja Greenville.
Seitsemän mahdollisuutta

Seitsemän mahdollisuutta ("Seven Chances", suomeksi myös "Busterin miljoonat") on Buster Keatonin ohjaama yhdysvaltalainen mykkä komediaelokuva vuodelta 1925. Keaton näyttelee myös päärooliin. Elokuva perustuu Roi Cooper Megruen näytelmään "Seven Chances" vuodelta 1916.
Elokuvatuottaja Joseph M. Schenck hankki näytelmän kuvausoikeudet Megruelta ja näyttämöversion tuottaneelta David Belascolta. Keaton inhosi näytelmää, mutta Clyde Bruckman, Jean Havez ja Joseph Mitchell laativat sen pohjalta toimivana pidetyn käsikirjoituksen. Ohjaajaksi palkattiin aluksi Jack McDermott, joka kuitenkin erosi vain kahden viikon jälkeen todeten, ettei tuotantoa luotsannut Keaton tarvinnut hänen apuaan. Tämän jälkeen Keaton ohjasikin elokuvan itse. Elokuva kuvattiin Hollywoodissa syksyn 1924 aikana.
Käsikirjoittajista Havez kuoli ennen elokuvan ensi-iltaa, ja useita elokuvia yhdessä Keatonin kanssa tehnyt käsikirjoittajaryhmä hajosi tämän jälkeen. Keaton piti "Seitsemää mahdollisuutta" epäonnistuneena eikä myöhemmin halunnut olla tekemisissä sen kanssa. Osin Megruen näytelmän ja osin "Seitsemän mahdollisuuden" käsikirjoituksen pohjalta on tehty vuonna 1999 elokuva "Poikamies pulassa".
Juoni.
Konkurssin partaalla oleva ujo poikamies Jimmie Shannon (Buster Keaton) saa kuulla olevansa oikeutettu miljoonaperintöön, mikäli hän on naimisissa 27-vuotispäivänään (sattumoisin samana päivänä) kello 7:ään mennessä illalla. Jimmien rakastettu Mary torjuu hänen kosintansa luullessaan Jimmien olevan kiinnostunut vain perintörahoista, joten Jimmie alkaa epätoivoisesti etsiä uutta morsianta apunaan liikekumppaninsa sekä perinnöstä ilmoittanut lakimies. Mary tajuaa pian olleensa väärässä, mutta ei saa yhteyttä Jimmieen, joka sillä välin kosii huonolla menestyksellä jokaista vastaantulevaa naista. Sanomalehti-ilmoitus houkuttelee lopulta kirkkoon sadoittain naisia, mutta juuri silloin Jimmie saa Maryn viestin. Lopulta Jimmie joutuu pakenemaan suurta morsiuspukuisten naisten laumaa erilaisten esteiden yli ehtiäkseen takaisin Maryn luo juuri ennen aikarajan umpeutumista.
Elokuvan kuuluisimmassa kohtauksessa Keaton väistelee pakonsa yhteydessä mäenrinnettä alas vieriviä kivenmurikoita. Tämän piti alkuaan olla vain ohimenevä kohtaus, mutta yleisön naurettua sille eräässä koenäytöksessä siitä kehiteltiin elokuvan huipentuma.
Strandin kirkko (Nord-Aurdal)

Strandin kirkko () on Nord-Aurdalin kunnassa Norjassa sijaitseva puinen ristikirkko vuodelta 1735.
Skrautvålin kirkko

Skrautvålin kirkko () on Nord-Aurdalin kunnassa Norjassa sijaitseva puinen ristikirkko vuodelta 1785.
Tisleidalenin kirkko

Tisleidalenin kirkko () on Nord-Aurdalin kunnassa Norjassa sijaitseva puinen pitkäkirkko vuodelta 1958.
Cornelis Schuyt

Cornelis Schuyt (1557 – 9. kesäkuuta 1616) oli alankomaalainen säveltäjä ja urkuri.
Schuyt opiskeli urkujensoittoa isänsä johdolla ja seurasi tätä Leidenissa Pieterskerkin urkurina. Hän sai arvostusta myös sävellyksillään, joihin hän yhdisti italialaisia vaikutteita kolmen tai neljän Italiassa vietetyn vuoden jälkeen. Schuytin sävellystuotantoon kuuluu muun muassa motetteja, madrigaaleja sekä kappaleita uruille ja luutulle. Eteläisessä Amsterdamissa sijaitsee Cornelis Schuytstraat -niminen tie.
Tingnesin kirkko

Tingnesin kirkko () on Innlandetin läänissä, Nord-Aurdalin kunnassa Norjassa sijaitseva puukirkko vuodelta 1972. Tingnesin seurakunnassa on noin 1 800 jäsentä, ja kirkossa on vuodessa 31 jumalanpalvelusta, joiden yhteenlaskettu kävijämäärä on hieman yli 1 900 vuodessa.
Kviknen kirkko (Nord-Fron)

Kviknen kirkko () on Nord-Fronin kunnassa Norjassa sijaitseva puinen ristikirkko vuodelta 1764.
Kviknen kirkko

Kviknen kirkko voi tarkoittaa seuraavia Norjassa sijaitsevia kirkkoja:
Sødorpin kirkko

Sødorpin kirkko () on Nord-Fronin kunnassa Norjassa sijaitseva puinen ristikirkko vuodelta 1752.
Skåbun kirkko

Skåbun kirkko () on Nord-Fronin kunnassa Norjassa sijaitseva puinen ristikirkko vuodelta 1927.
Sødorpin kappeli

Sødorpin kappeli () on Nord-Fronin kunnassa Norjassa sijaitseva puinen pitkäkirkko vuodelta 1929.
Klintehamn

Klintehamn on taajama Gotlannin kunnassa Gotlannin läänissä samannimisessä historiallisessa maakunnassa Ruotsissa. Taajamassa oli 1 541 asukasta vuonna 2021.
Vibble

Vibble on taajama Gotlannin kunnassa Gotlannin läänissä samannimisessä historiallisessa maakunnassa Ruotsissa. Taajamassa oli 1 810 asukasta vuonna 2021.
Romakloster

Romakloster on taajama Gotlannin kunnassa Gotlannin läänissä samannimisessä historiallisessa maakunnassa Ruotsissa. Taajamassa oli 1 374 asukasta vuonna 2021.
Burgsvik

Burgsvik on taajama Gotlannin kunnassa Gotlannin läänissä samannimisessä historiallisessa maakunnassa Ruotsissa. Taajamassa oli 344 asukasta vuonna 2021.
Väskinde

Väskinde on taajama Gotlannin kunnassa Gotlannin läänissä samannimisessä historiallisessa maakunnassa Ruotsissa. Taajamassa oli 347 asukasta vuonna 2021.
Stånga

Stånga on taajama Gotlannin kunnassa Gotlannin läänissä samannimisessä historiallisessa maakunnassa Ruotsissa. Taajamassa oli 332 asukasta vuonna 2021.
Stångassa järjestetään vuosittain Stångaspelen-nimiset urheilukisat, jossa kilpaillaan perinteisissä gotlannilaisissa lajeissa.
Nekrothíki

Nekrothíki (, myös "Nekrothíkes", Νεκροθήκες) on pieni Kreikan saari, joka kuuluu Dodekanesian saariryhmään ja sijaitsee Psérimoksen saaren länsipuolella sen ja Kálymnoksen saaren välissä, pohjoiseen Plátin saaresta. Saaren pinta-ala on noin 0,01 neliökilometriä ja se on asumaton. Hallinnollisesti Nekrothíki kuuluu Kálymnoksen kuntaan, Kálymnoksen alueyksikköön ja Etelä-Egean saarten alueeseen.
Nípouri

Nípouri (, myös "Nipoúri", Νιπούρι, "Níppouri", Νίππουρη) on pieni Kreikan saari, joka kuuluu Dodekanesian saariryhmään ja sijaitsee Chálkin saaren kaakkoispuolella sen ja Ródoksen saaren välissä. Saaren pinta-ala on noin 0,024 neliökilometriä ja se on asumaton. Hallinnollisesti Nípouri kuuluu Chálkin kuntaan, Ródoksen alueyksikköön ja Etelä-Egean saarten alueeseen.
Nisí (Kárpathos)

Nisí () on pieni Kreikan saari, joka kuuluu Dodekanesian saariryhmään ja sijaitsee Kárpathoksen saaren länsirannikolla Mesochórin kylän edustalla. Saaren pinta-ala on noin 0,005 neliökilometriä ja se on asumaton. Hallinnollisesti Nisí, suomeksi yksinkertaisesti ”Saari”, kuuluu Kárpathoksen kuntaan, Kárpathos-Kásoksen alueyksikköön ja Etelä-Egean saarten alueeseen. Se luetaan osaksi Mesochórin kyläyhdyskuntaa.
Nisí

Nisí (, ”Saari”) voi viitata seuraaviin:
Nisierós

Nisierós ( tai Νισιερός, myös "Nísaros", Νήσαρος) eli Nisáki (Νησάκι) on pieni Kreikan saari, joka kuuluu Dodekanesian saariryhmään ja sijaitsee Kárpathoksen saaren etelärannikon edustalla. Saaren pinta-ala on noin 0,004 neliökilometriä ja se on asumaton. Hallinnollisesti Nisierós kuuluu Kárpathoksen kuntaan, Kárpathos-Kásoksen alueyksikköön ja Etelä-Egean saarten alueeseen. Se luetaan osaksi Menetésin kyläyhdyskuntaa.
Páno Prasoúa

Páno Prasoúa (, myös "Páno Prasoúda", Πάνω Πρασούδα, "Áno Prasoúda", Άνω Πρασούδα) on pieni Kreikan saari, joka kuuluu Dodekanesian saariryhmään ja sijaitsee Chálkin saaren itäpuolella sen ja Alimián saaren välissä, etelään Ágios Theódoroksen saaresta. Saaren pinta-ala on noin 0,067 neliökilometriä ja se on asumaton. Hallinnollisesti Páno Prasoúa kuuluu Chálkin kuntaan, Ródoksen alueyksikköön ja Etelä-Egean saarten alueeseen.
Paximáda (Ródos)

Paximáda () eli Prasimáda (Πρασιμάδα) eli Tetrápoli (Τετράπολη, ) on pieni Kreikan saari, joka kuuluu Dodekanesian saariryhmään ja sijaitsee Lárdoksenlahdessa Ródoksen saaren itäpuolella Kiotárin ja Péfkoin kylien edustalla. Saaren pinta-ala on noin 0,004 neliökilometriä ja se on asumaton. Hallinnollisesti Paximáda kuuluu Ródoksen kuntaan, Ródoksen alueyksikköön ja Etelä-Egean saarten alueeseen.
Ampiainen (täsmennyssivu)

Ampiainen voi tarkoittaa seuraavia asioita:
Pärk

Pärk on perinteinen pallopeli Ruotsin Gotlannissa, jonne se on alun perin keskiajalla tuotu Pohjois-Ranskasta. Tennis on kehittynyt samasta lajista. Pärkistä on olemassa kaksi versiota, bakpärk ja frampärk, joista seuraavassa esitetään yksinkertaisemman bakpärkin säännöt.
Säännöt.
Pelivälineenä toimii lampaannahalla päällystetty villalankakerä, jonka halkaisija on yhdeksän senttimetriä ja paino 140 grammaa. Pelikenttä on 30 metriä leveä ja 75 metriä pitkä, ja siinä on 2,1 metriä kertaa 0,7 metriä kokoinen tikuista tehty ruutu, jonka takaa alkaa sisäjoukkueen alue. Joukkueita on kaksi, jotka vuorottelevat sisä- ja ulkovuorossa. Kummassakin joukkueessa on yleensä seitsemän pelaajaa.
Peli alkaa ulkojoukkueen pelaajan antamalla syötöllä (hugg) oman joukkueensa alueen rajalta (ståitu), joka sijaitsee 10,1 metriä sisäjoukkueen alueen rajasta. Syötön on osuttava ruutuun, minkä jälkeen ruudun lähellä pelaavan sisäjoukkueen pelaajan (pärkkarlen) tulee torjua pallo takaisin ulkojoukkueen alueelle, ja ulkojoukkueen jälleen palauttaa pallo enintään yhden pompun kautta sisäjoukkueen alueelle. Tätä vaihetta kutsutaan nimellä väddringen. Mikäli pallo putoaa toisen kerran maahan ulkojoukkueen puolella, siirtyy syöttövuoro seuraavalle joukkueen pelaajalle, jos taas joukkueiden välisellä alueella, siirtyy lisäksi syöttölinja (kaslinjen) paikalle, johon pallo putosi. Kun ulkojoukkueen kaikki pelaajat ovat syöttäneet, kun pallo putoaa toisen kerran maahan sisäjoukkueen alueella tai kun pärkkarlen epäonnistuu syötön palautuksessa, joukkueet vaihtavat puolia ja seuraa toinen erä (vunstumgangen). Se joukkue, joka näiden kahden erän aikana saa siirrettyä syöttölinjan lähemmäs sisäjoukkueen aluetta, saa kymmenen pistettä. Neljäkymmentä pistettä ensimmäisenä kerännyt voittaa pelin (lek), ja ottelun voittamiseen vaaditaan kahden pelin voittaminen.
Pentánisa (Ródos)

Pentánisa (, myös "Pentánisos", Πεντάνησος) on pieni Kreikan saari, joka kuuluu Dodekanesian saariryhmään ja sijaitsee Ágios Nikólaoksen lahden suulla Ródoksen saaren itärannikon edustalla. Saaren pinta-ala on noin 0,013 neliökilometriä ja se on asumaton. Hallinnollisesti Pentánisa kuuluu Ródoksen kuntaan, Ródoksen alueyksikköön ja Etelä-Egean saarten alueeseen. Saaren eteläpuolella sijaitsevat Pénte Vráchoin saaret.
Pénte Vráchoi

Pénte Vráchoi () on pienten Kreikan saarten ryhmä, joka kuuluu Dodekanesian saariryhmään ja jonka saaret sijaitsevat Ródoksen saaren itärannikon Líndoksen niemen eli Gkínan niemen ("Ákra Líndos/Gkína") edustalla. Saaret ovat asumattomia. Hallinnollisesti Pénte Vráchoin saaret kuuluvat Ródoksen kuntaan, Ródoksen alueyksikköön ja Etelä-Egean saarten alueeseen. Ryhmän pohjoispuolella sijaitsee Pentánisan saari.
Saaret.
Ryhmän suurimmat saaret ovat:
Piláfi (Pátmos)

Piláfi () eli Ái Louká (Άη Λουκά, myös "Áis Loukás", Άης Λουκάς) eli Agíou Foká (Αγίου Φωκά) on pieni Kreikan saari, joka kuuluu Dodekanesian saariryhmään ja sijaitsee Pátmoksen saaren itärannikon Loukákian rannan edustalla. Saaren pinta-ala on noin 0,003 neliökilometriä ja se on asumaton. Hallinnollisesti Piláfi kuuluu Pátmoksen kuntaan, Kálymnoksen alueyksikköön ja Etelä-Egean saarten alueeseen.
Piláfi

Piláfi () voi viitata seuraaviin saariin Kreikassa:
Pítta

Pítta (, myös "Píta", Πίτα) eli Gárgari (Γάργαρη) on pieni Kreikan saari, joka kuuluu Dodekanesian saariryhmään ja sijaitsee Kálymnoksen saaren koillispuolella pohjoiseen Kalólimnoksen saaresta. Saaren pinta-ala on noin 0,024 neliökilometriä ja se on asumaton. Hallinnollisesti Pítta kuuluu Kálymnoksen kuntaan, Kálymnoksen alueyksikköön ja Etelä-Egean saarten alueeseen.
Zachary L'Heureux

Zachary L'Heureux (s. 15. toukokuuta 2003 Montreal, Quebec, Kanada) on kanadalainen jääkiekkoilija. Hänen pelipaikkansa on vasen laitahyökkääjä ja hän laukoo vasemmalta. L'Heureux edustaa NHL-joukkue Nashville Predatorsia.
Ennen NHL-uraansa L'Heureux pelasi QMJHL-juniorisarjassa Moncton Wildcatsin ja Halifax Mooseheadsin joukkueissa. Nashville Predators varasi hänet ensimmäisellä kierroksella 27. varausvuorolla . L'Heureux on pelannut neljä NHL:n runkosarjan ottelua. Näissä otteluissa hän on syöttänyt yhden maalin. Uran tilastot päivitetty 31. lokakuuta 2024.
National Baptist Convention, USA

National Baptist Convention, USA (lyh. NBCUSA) on yhdysvaltalainen baptistinen kirkkokunta. NBCUSA on vanhin ja suurin useista kansallisista baptistikonventeista ja se toimii pääasiassa afroamerikkalaisen väestön keskuudessa. NBCUSA on Yhdysvaltain suurin musta kirkkokunta. Kirkkokuntaan ilmoitettiin 2000-luvun alussa kuuluvan noin 7,5 miljoonaa jäsentä ja 30 000 seurakuntaa.
NBCUSA muodostettiin vuonna 1895 kolmen baptistjärjestön: National Baptist Convention of American, National Baptist Education Conventionin ja Baptist Foreign Mission Conventionin, yhdistyessä. Vuonna 1915 kysymys julkaisutoiminnan itsenäisyydestä johti jakautumiseen itsenäisyyttä puoltavien ja vastustavien ryhmien välillä. Järjestö nimesi itsensä tuolloin uudelleen nimellä National Baptist Convention, USA.
NBCUSA kuuluu jäsenyhteisönä National Council of Churches-järjestöön.
Kannatusalueet.
NBCUSA:n suhteellisesti vahvimpia kannatusalueita osavaltioittain ovat , Alabama, Mississippi, Georgia ja Louisiana. Yksittäisistä kaupungeista vahvimpia ovat Natchez, Greenville, El Dorado, Meridian ja Pine Bluff.
Fats Sadi

Fats Sadi (alun perin "Sadi Pol Lallemand"; 23. lokakuuta 1927 Andenne – 20. helmikuuta 2009) oli belgialainen jazzmusiikin lyömäsoittaja. Hän tuli tunnetuksi vibrafonistina.
Fats Sadi aloitti 10-vuotiaana ksylofonin soittamisen sirkuksissa ja musiikkisaleissa. Hän kiinnostui varhaisessa teini-iässä Louis Armstrongin musiikista ja siirtyi vibrafoniin kuultuaan Lionel Hamptonia. Hamptonin lisäksi Fats Sadi omaksui vaikutteita Milt Jacksonilta. Hän muutti Pariisiin vuonna 1951 ja työskenteli siellä yhdentoista vuoden ajan. Ensimmäiset levytyksensä Fats Sadi teki Bobby Jasparin kanssa. Kokoonpanon johtajana hän teki ensimmäisen äänityksensä toukokuussa 1954. 1950-luvun loppupuolella ja 1960-luvun alkupuolella Fats Sadi soitti ja levytti Saksassa ja Belgiassa. Vuonna 1959 hän levytti trumpetisti Jimmy Deucharin kanssa.
Fats Sadi liittyi vuoden 1962 lopussa Kenny Clarke/Francy Boland Big Bandiin. Hän kuului vuosien ajan myös Etienne Verschuerenin jazzorkesteriin. Fats Sadin muita yhteistyökumppaneita olivat Henri Renaud, Django Reinhardt, Sahib Shihab, Silvio Francesco, Tony Bauwens, Lucky Thompson ja Stan Getz. Fats Sadille myönnettiin vuonna 1996 Django d’Or. Kahden belgialaisen radioaseman järjestämässä kyselyssä hänet äänestettiin Vuoden eurooppalaiseksi vibrafonistiksi 1998.
National Baptist Convention of America

National Baptist Convention of America International (lyh. NBCA) on yhdysvaltalainen baptistinen afroamerikkalainen kirkkokunta. Järjestö perustettiin vuonna 1895 kolmen baptistijärjestön yhdistyessä. Vuonna 1915 tapahtuneen hajaannuksen myötä järjestö jakautui NBCA:han ja NBCUSA:aan. NBCA on kirkkokuntana lähellä eteläisen baptistikonvention konservatiivista teologiaa.
Historia.
National Baptist Convention of America perustettiin vuonna 1915 pastori R. H. Boydin ja hänen kannattajiensa toimesta National Baptist Conventionin sisällä. Vuonna 1987 tämä ryhmä rekisteröitiin Shreveportissa, Louisianassa, nimellä National Baptist Convention of America, Inc. (NBCA). Sen jälkeen sen nimeen on lisätty sana ”International”.
Kannatusalueet.
NBCA:n suhteellisesti vahvimpia kannatusalueita osavaltioittain ovat Louisiana, Alabama, Texas, Maryland ja Tennessee. Yksittäisistä kaupungeista vahvimpia ovat Shreveport, Roanoke Rapids, Vernon, Arcadia ja Henderson.
Varpa

Varpa on petankkia muistuttava gotlantilainen perinteinen urheilulaji, jota pelataan myös muualla Ruotsissa sekä jonkin verran Itä-Euroopassa. Pelissä yritetään heittää litteää, toiselta puolelta hieman kuperaa kiekkoa maassa olevan tikun päälle tai sen lähelle. Kiekko on yleensä kiveä tai alumiinia ja painaa noin 0,8–4 kilogrammaa – painoa ei ole rajoitettu. Heittoetäisyys on miehillä 20 metriä ja naisilla sekä nuorilla 15 metriä. Lähimmäksi osunut saa pisteen, ja 12 pistettä kerännyt voittaa erän. Ottelun voittamiseen vaaditaan kaksi erävoittoa. Peliä voi pelata myös niin, että jokainen heittää kaksitoista kertaa, ja heittojen yhteisetäisyys maalitikusta ratkaisee voittajan.
”Varpa” on aikaisemmin ollut ruotsin kielessä heittämistä tarkoittava verbi. Islannin kielessä verbi on edelleen käytössä (vrt. Ríkisútvarpið).
National Association of Free Will Baptists

National Association of Free Will Baptists (lyh. NAFWBC) on yhdysvaltalainen baptistinen kirkkokunta, joka edusta arminiolaista baptismia. Kirkkokunnan teologiassa korostuu vapaa tahto, vapaa armo ja vapaa pelastus joka eroaa useiden baptistien kalvinistisesta ennaltamääräämisopista. Kirkkokunta on perustettu vuonna 1935.
Ensimmäiset vapaan tahdon baptistiryhmät järjestäytyivät 1700-luvulla Pohjois-Carolinassa. Liike levisi evankelistojen ja saarnaajien työn kautta keskilänteen. Eteläinen haara, eli Randall-liike, ja pohjoinen haara, eli Palmer-liike, alkoivat ilman yhteyttä toisiinsa. Pohjoinen haara yhdistyi vuonna 1911 Pohjoiseen baptistikonventioon. Eteläinen haara muodosti konferensseja. Vuonna 1935 pohjoisen ja etelän ryhmien edustajat kokoontuivat Nashvillessa ja perustettiin Vapaan tahdon baptistien kansallinen yhdistys.
Kannatusalueet.
NAFWBC:n suhteellisesti vahvimpia kannatusalueita osavaltioittain ovat Oklahoma, Arkansas, Länsi-Virginia, Kentucky ja Tennessee. Yksittäisistä kaupungeista vahvimpia ovat Mount Gay-Shamrock, Russellville, Ada, Greeneville ja Big Stone Gap.
Oskar Ekman

Frans Oskar Ekman (26. helmikuuta 1870 Helsinki – 12. lokakuuta 1944 Helsinki) oli suomalainen liikunnanopettaja, toimittaja ja palotoimen virkamies.
Henkilöhistoria.
Ekmanin vanhemmat olivat Gustaf Adolf Ekman ja Edla Kjellin ja kasvatusäiti opettaja Fredrika Böök. Hänen puolisonsa vuodesta 1895 oli Josefina Matilda (Ina) Qvist. Ekman tuli ylioppilaaksi 1891 ja suoritti sairasvoimistelun tutkinnon 1892. Palotoimeen hän perehtyi Berliinissä 1901 ja Ruotsissa 1910 ja 1914. Hän oli uinnin opettaja 1887–1898 ja voimistelunopettaja Nya svenska läroverket ja Läroverket för gossar och flickor -kouluissa Helsingissä 1892–1913. Helsingin kaupungin alipalomestari Ekman oli 1898–1913 ja Suomen kaupunkien yleisen paloapuyhtiön asiamies vuodesta 1913. Helsingin raastuvanoikeuden ylimääräinen neuvosmies hän oli vuodesta 1920, Suomen yleisen palokuntaliiton ja sen apurahaston puheenjohtaja vuodesta 1910 sekä "Brandluren-Palotorvi"-lehden toimittaja 1898–1918. Hän julkaisi ja toimitti lisäksi useita kirjoja ja kirjasia varsinkin palotoimesta.